Bendt Bendtsen (KF), 2003-10-23:
Først tak til de partier, der har støttet regeringens beslutningsforslag.
Der har været sagt meget under denne debat i dag.
Jeg synes også, at vi har været langt omkring.
Hvis vi bare tager nogle stikord: DONG, togdrift, BornholmsTrafikken, frit udbud til ældre og så selvfølgelig også Nordsøen.
Fru Anne Grethe Holmsgaard stiller nogle principielle spørgsmål.
Ifølge redegørelsen vil den samlede olieproduktion, selvfølgelig ud fra forskellige produktionsscenarier, inden for A.P. Møller - Mærsks eneretsbevilling ifølge vores middelscenarie forventes at være på 357 mio. kubikmeter i perioden fra 2004-2042.
Heraf vil omkring halvdelen blive produceret i perioden fra 2004 til 2012, begge år inklusive.
Og så nærmer vi os lidt det, som både hr. Erik Mortensen og fru Bodil Kornbek har talt om her i dag: at vi er nødt til at have både en harmonisk og også en avanceret udtømning frem mod 2012.
Jeg tror, det var de ord, som hr. Erik Mortensen brugte her fra talerstolen, og jeg tror også, at der var en eller anden sidebemærkning om, at alt andet ville være tåbeligt.
Så i den henseende må vi sige, at regeringen er enig med Socialdemokratiet og Dansk Folkeparti, De Radikale og Kristeligt Folkeparti om, at det er rimeligt, at vi får en god og en stille, rolig udtømning, så vi får mest muligt op. Der er jo ingen tvivl om, at hvis man går ind og forcerer, så vil vi måske komme ind på det ord, som hr. Keld Albrechtsen brugte, nemlig rovdrift.
For der er ingen tvivl om, at den langsigtede investering og en stille udvikling frem mod 2012 vil gøre, at vi får mest mulig olie op til gavn for både Danmark og A.P. Møller.
Fru Anne Grete Holmsgaard spurgte også om international ekspertise.
Vi har set på internationale forhold.
Vi har ikke anvendt internationale eksperter.
Vi har anvendt danske eksperter.
Med hensyn til rentabilitetsanalysen kan jeg sige, at der faktisk er fremsendt et notat om det her område
til Det Energipolitiske Udvalg
, og hvis det ikke er godt nok, så må der jo stilles flere spørgsmål under udvalgsbehandlingen.
Vi har valgt at lægge forslag ned i salen.
Vi har valgt at lade Folketinget stille alle de spørgsmål, man mener skal belyses.
De vil blive besvaret.
Jeg har også tilkendegivet, at når kompensationsklausulen og lignende er på plads, vil den også blive lagt ned.
Man kan stille alle de spørgsmål, der skal stilles, og jeg har også tilkendegivet over for hr. Keld Albrechtsen i dag, at der også nok skal blive tid til at se på dem, inden der bliver anden behandling af forslaget.
Så jeg håber, at vi i forbindelse med et godt udvalgsarbejde kan få besvaret alle de spørgsmål, der kan være grund til at stille. Så vil jeg også sige til hr. Martin
Lidegaard, der stillede spørgsmål om, hvad regeringen har tænkt sig, når nu olieressourcerne hen ad vejen i Nordsøen løber ud, at regeringen ikke endeligt har taget stilling til, hvad der skal ske i den ende. Vi taler her om en bevilling, der løber frem til 2042, hvoraf halvdelen af kubikmeterne hentes op inden 2012, og så kunne man lade fem og syv være lige.
Jeg mener faktisk, der ligger et solidt udspil, som betyder, at vi får flere midler ind i statskassen, når A.P. Møller tjener penge, og tjener de mindre, så får vi færre ind i statskassen.
Sådan er livet.
Det er svært at forudse, hvad dollarkursen vil være i fremtiden.
Det er svært at forudsige, hvad kursen på en tønde olie vil være.
Vi har brugt et midlertidigt scenarie på 22,35 dollar.
Det er måske meget forsigtigt, er der nogle, der siger, men vi har holdt os til Det Internationale Energiagenturs beregning af, hvad vi kan regne med for en fremtidig oliepris.
Så er der spurgt: Hvad nu, hvis olien stiger?
Jamen så vil der komme endnu flere penge ind i statskassen.
Det fremgår jo også af den redegørelse, som jeg har fremsendt til Folketinget, at såfremt prisen på en tønde olie lægger sig lidt under 27 dollar, som vi faktisk havde i den uge, hvor jeg fremsendte redegørelsen, så vil det betyde, at middelscenariet, som vi har anslået til - og det kan jo kun være noget, man anslår - at ligge på omkring 80 mia. kr. frem til 2012, i stedet bliver 106 mia. kr.
Så vi har været meget forsigtige.
Men jeg mener, at der ligger et grundlag for en robust aftale, der også gør, at der fremover kan blive betalt kulbrinteskat på Nordsøen, hvilket man ikke har gjort tidligere, i og med man har haft et kulbrintefradrag af en sådan størrelse, at man har kunnet investere sig ud af at skulle betale kulbrintebeskatning.
KL. 15.20